วันอานันทมหิดล

**วันอานันทมหิดล** [อ่านว่า อา-นัน-ทะ-มะ-หิ-ดน] ตรงกับวันที่ 9 มิถุนายน ของทุกปี เป็นวันที่ระลึกคล้ายวันสวรรคตของพระบาทสมเด็จพระปรเมนทรมหาอานันทมหิดล พระอัฐมรามาธิบดินทร พระมหากษัตริย์ไทยรัชกาลที่ 8 แห่งราชวงศ์จักรี แต่ไม่ถือเป็นวันหยุดราชการ โดยคณะแพทยศาสตร์ จุฬาลงกรณ์มหาวิทยาลัย เป็นผู้จัดกิจกรรมหลักเป็นประจำทุกปี เพื่อรำลึกถึงพระมหากรุณาธิคุณที่พระองค์ทรงก่อตั้งคณะนี้ เริ่มจัดครั้งแรกเมื่อปี พ.ศ. 2528 ซึ่งเป็นปีที่สมาคมศิษย์เก่าแพทย์จุฬาลงกรณ์ ในพระบรมราชูปถัมภ์ ริเริ่มรวบรวมทุนบริจาคจากศิษย์เก่าในคณะ จัดสร้างพระบรมราชานุสาวรีย์รัชกาลที่ 8 ประดิษฐานหน้าอาคารอานันทมหิดล รวมถึงเป็นปีแรกที่ฝ่ายกิจการนิสิตของคณะจัดทำสติกเกอร์ที่ระลึก ซึ่งพัฒนาเป็นเข็มกลัดในเวลาต่อมา

## กิจกรรม
กิจกรรมต่าง ๆ เนื่องในวันอานันทมหิดล จะจัดขึ้นภายในพื้นที่คณะแพทยศาสตร์ จุฬาลงกรณ์มหาวิทยาลัย เป็นหลัก ประกอบด้วย
* พิธีถวายบังคมพระบรมราชานุสาวรีย์พระบาทสมเด็จพระปรเมนทรมหาอานันทมหิดล พระอัฐมรามาธิบดินทร (รัชกาลที่ 8) ด้านหน้าอาคารอานันทมหิดล ของนิสิตแพทย์ในคณะ
* พิธีวางพวงมาลาถวายราชสักการะพระบรมราชานุสาวรีย์รัชกาลที่ 8 ของแพทย์ พยาบาล จากโรงพยาบาลจุฬาลงกรณ์, คณาจารย์ และนิสิตแพทย์ของคณะ ตลอดจนหน่วยงานต่าง ๆ ทั้งภาครัฐ ภาคเอกชน และประชาชนทั่วไป
* พิธีบำเพ็ญกุศลอุทิศถวายแด่รัชกาลที่ 8 ณ อาคารวชิรญาณวงศ์ โรงพยาบาลจุฬาลงกรณ์
* การจัดทำเข็มกลัดที่ระลึกเนื่องในวันอานันทมหิดล เพื่อออกรับบริจาค โดยนิสิตแพทย์ในคณะ รายได้ทั้งหมดสมทบทุนให้กับมูลนิธิอานันทมหิดล และช่วยเหลือผู้ป่วยยากไร้ในโรงพยาบาลจุฬาลงกรณ์ โดยในปัจจุบัน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินมาพระราชทานเข็มกลัดเป็นประจำทุกปี
* การจัดการแข่งขันตอบปัญหาวิชาการชีววิทยาและวิทยาศาสตร์การแพทย์ เนื่องในวันอานันทมหิดล ชิงโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
* การจัดงานเสวนาในช่วงสัปดาห์วันอานันทมหิดล
* กิจกรรมบำเพ็ญประโยชน์อื่น ๆ เพื่อถวายเป็นพระราชกุศลแด่รัชกาลที่ 8
ส่วนกิจกรรมที่จัดนอกพื้นที่คณะแพทยศาสตร์ จุฬาลงกรณ์มหาวิทยาลัย ส่วนมากเป็นพิธีวางพวงมาลาถวายราชสักการะพระบรมราชานุสาวรีย์รัชกาลที่ 8 ที่ประดิษฐานอีก 2 แห่ง คือที่สวนหลวงพระราม 8 เชิงสะพานพระราม 8 และที่วัดสุทัศนเทพวรารามราชวรมหาวิหารซึ่งเป็นวัดประจำรัชกาล โดยปัจจุบัน พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ไปทรงวางพวงมาลาถวายราชสักการะพระบรมราชานุสาวรีย์รัชกาลที่ 8 ในทั้ง 3 แห่งข้างต้นเป็นประจำทุกปี รวมถึงจะมีผู้แทนจากหน่วยงานต่าง ๆ ทั้งภาครัฐ ภาคเอกชน และประชาชนทั่วไป มาร่วมวางพวงมาลาในทั้ง 3 แห่งนี้เช่นกัน

นอกจากนี้ โรงเรียนเทพศิรินทร์ ยังถือว่าวันอานันทมหิดลเป็นวันสำคัญของโรงเรียน เนื่องจากเป็นโรงเรียนที่รัชกาลที่ 8 เคยทรงเข้าศึกษาก่อนเสด็จขึ้นทรงราชย์ และพระองค์มีพระราชหฤทัยผูกพันกับโรงเรียนเทพศิรินทร์โดยตลอด ด้วยเคยมีพระราชกระแสรับสั่งกับพลเรือตรี ถวัลย์ ธำรงนาวาสวัสดิ์ อดีตนายกรัฐมนตรี ความตอนหนึ่งว่า "ฉันก็เป็นชาวเทพศิรินทร์คนหนึ่งเหมือนกัน จึงประสงค์จะช่วยเหลือโรงเรียนที่ฉันเคยศึกษามา" โรงเรียนจึงร่วมกับสมาคมนักเรียนเก่าเทพศิรินทร์ ในพระบรมราชูปถัมภ์ จัดพิธีวางพวงมาลาถวายราชสักการะและถวายบังคมพระบรมราชานุสาวรีย์รัชกาลที่ 8 ภายในโรงเรียนเทพศิรินทร์เป็นประจำทุกปีเช่นกัน

## ดูเพิ่ม
* พระบาทสมเด็จพระปรเมนทรมหาอานันทมหิดล พระอัฐมรามาธิบดินทร
* การสวรรคตของพระบาทสมเด็จพระปรเมนทรมหาอานันทมหิดล พระอัฐมรามาธิบดินทร
* คณะแพทยศาสตร์ จุฬาลงกรณ์มหาวิทยาลัย
* วันสมเด็จพระเจ้าตากสินมหาราช
* วันพระบาทสมเด็จพระพุทธยอดฟ้าจุฬาโลกมหาราช
* วันปิยมหาราช
* วันสมเด็จพระมหาธีรราชเจ้า
* วันนวมินทรมหาราช

## อ้างอิง

อานันทมหิดล
หมวดหมู่:การพรรณนาทางวัฒนธรรมของพระบาทสมเด็จพระปรเมนทรมหาอานันทมหิดล พระอัฐมรามาธิบดินทร
หมวดหมู่:ประเทศไทยในปี พ.ศ. 2489
อานันทมหิดล